b'\n_START_ARTICLE_\nMateja Svet\n_START_SECTION_\n\xc5\xbdivljenjepis\n_START_PARAGRAPH_\nPrvi vidnej\xc5\xa1i uspeh je Mateja do\xc5\xbeivela \xc5\xbee leta 1984, ko je postala mladinska svetovna prvakinja v veleslalomu, isto leto pa je nastopila tudi na olimpijskih igrah v Sarajevu. V sezoni 1985/86 je v veleslalomu v slova\xc5\xa1kih Visokih Tatrah dosegla prvo slovensko \xc5\xbeensko zmago v svetovnem pokalu. Tisto leto je dobila tudi zadnjo tekmo sezone v kanadskem Bromontu. _NEWLINE_Leta 1987 je na svetovnem prvenstvu v \xc5\xa1vicarski Crans Montani osvojila kar tri medalje. Poleg srebrne v veleslalomu, je prismu\xc4\x8dala \xc5\xa1e do brona v supervelesalomu in slalomu. Leto kasneje se ji je na olimpijskih igrah v kanadskem Calgaryju za las izmuznila medalja v veleslalomu, ji je pa uspelo priti do  srebrne slalomske medalje. V sezoni 1987/88 je osvojila mali kristalni globus v veleslalomski razvrstitvi. Na svetovnem prvenstvu v Vailu leta 1989 je postala svetovna prvakinja v slalomu, v veleslalomu pa je stopila na najni\xc5\xbejo izmed zmagovalnih stopni\xc4\x8dk, potem, ko so zaradi dopinga diskvalificirali tretjeuvr\xc5\xa1\xc4\x8deno Francozinjo Christelle Guignard._NEWLINE_Po koncu sezone 1989/90 je pri zgolj 22 letih zaradi nesoglasij s Smu\xc4\x8darsko zvezo Slovenije kon\xc4\x8dala tekmovalno kariero. Skupaj je v svetovnem pokalu osvojila 7 zmag in 22 uvrstitev na zmagovalni oder.\n_START_SECTION_\nOsebno\n_START_PARAGRAPH_\nPo kon\xc4\x8dani karieri je ve\xc4\x8d let delala za podjetje Rossignol ter pisala kolumne in intervjuala \xc5\xa1portnike za revijo Stop. Za zelo kratek \xc4\x8das je vstopila tudi v politiko, kot \xc4\x8dlanica Demokratov._NEWLINE_Ima h\xc4\x8derko Taro, rojeno leta 1998. Je diplomantka delovne terapije na visoki \xc5\xa1oli za zdravstvo izobra\xc5\xbeena za psihodramo. _NEWLINE_Slu\xc5\xbebuje na psihiatri\xc4\x8dni kliniki in vodi terapevtske skupine.'